Imtella' Ottubru 22, 2021 Halyna Hutchins, il-mara li tilfet ħajjitha fuq is-sett ta' film fi New Mexico wara li l-attur Alec Baldwin ħarablu tir, kienet tipprometti immens fid-dinja taċ-ċinema. Il-ġbid tal-film 'Rust', ambjentat fis-seklu 19, kien opportunità tad-deheb għal Hutchins biex tkompli timraħ fil-qasam ċinematografiku. Fl-aħħar jiem, Hutchins, li kellha 42 sena, ippubblikat diversi ritratti fuq il-midja soċjali tagħha min-New Mexico fejn kienet qed ixxammar il-kmiem. Fl-aħħar post li tellgħet, jumejn ilu, hija tidher wiċċha għad-dawl riekba fuq żiemel fil-ħin liberu tagħha. Ix-xenarju tal-post, serqilha qalbha. Jumejn ilu wkoll, hija tellgħet ritratt mal-kru tal-film 'Rust'. Fil-qalba tar-ritratt, fost l-oħrajn, jispikka l-attur Alec Baldwin. Fl-aħħar jiem, persuni li kienu qed imiddu jdejhom magħha wara l-kwinti, fosthom Reid Russell, raddew ħajr lil Hutchins talli emmnet fil-ħiliet tagħhom u tathom iċ-ċans li juru x'isarrfu fuq is-sett western. Russell irringrazzjaha pubblikament b'kitba fuq il-profil tiegħu ta' Instagram. Hutchins, imwielda l-Ukrajna, qattgħet bosta ħin f'bażi militari Sovjetika meta kienet għadha fil-fjur ta' żgħożitha. Hija gradwat fil-ġurnaliżmu internazzjonali mill-Università ta' Kyiv u rħitilha lejn Los Angeles. Fl-Istati Uniti, hija ħadmet fost l-oħrajn bħala ġurnalista investigattiva f'dokumentarji Ingliżi u aktar tard qorbot lejn id-dinja taċ-ċinema. Ħadmet, fi produzzjonijiet ta' stoffa bħal 'Archenemy' u 'Blindfire'. L-aħbar tal-mewt ta' Hutchins ġabet magħha r-reazzjoni ta' bosta, fosthom tal-attur popolarissimu Dwayne Johnson, magħruf bħala The Rock. Il-mewt ta' Hutchins fakkret dik ta' Brandon Lee, iben Bruce Lee li miet fl-età ta' 28 sena. Huwa kien tilef ħajtu f'episodju simili fuq is-sett tal-film 'The Crow' fl-1993. F'kitba fuq Twitter, il-familja ta' Brandon Lee ikkundannat il-qtil ta' Hutchins, filwaqt li bagħtet il-kondoljanzi tagħha lill-qraba tagħha u awgurat fejqan ta' malajr lid-direttur tal-film, Joel Souza, li ndarab fil-każ ukoll u qed jingħata l-kura. — Brandon Bruce Lee (@brandonblee) October 22, 2021 Il-pulizija fl-istat Amerikan qalet li l-arma li kien qed juża Baldwin ħadet waqt il-ġbid tal-western ambjentat fis-seklu 19, 'Rust’. Hutchins, li kienet qed taħdem bħala direttur tal-fotografija, ittieħdet l-isptar u mietet ftit wara. Il-pulizija qed tinvestiga dan l-inċident u s’issa ma tressqu l-ebda akkużi kontra Baldwin.